পারথে ১৩৬ রানে থামল ভারত! ডিফেন্ড করতে পারবেন সিরাজ, অর্শদীপরা?

ওয়েব ডেস্ক: বৃষ্টিবিঘ্নিত পারথ। ভেজা আবহাওয়া ও সুইংপূর্ণ অজিভূমের পিচে ফের আগুন ঝরালেন স্টার্ক হ্যাজেলউডরা। রো-কো জুটির প্রত্যাবর্তনের ফ্লপ শো এবং ব্যাটিং বিপর্যয়ের একরাশ হতাশা নিয়ে ১৩৬ রানেই থেমে গেল ভারতের ইনিংস। বারবার বন্ধ হল খেলা, শেষমেশ ৫০ ওভারের ম্যাচ হল ২৬ ওভারের। তাতে বড় কোনও স্কোর করতে পারল না ভারত। একমাত্র কে এল রাহুল এবং অক্ষর প্যাটেল ছাড়া আরও কোনও ভারতীয় ব্যাটারকে অজি বোলারদের সুইংয়ের জবাব দিতে দেখা গেল না।

রবিবারের মেগাম্যাচে (India Vs Australia) টসে জিতে প্রথমে ফিল্ডিং করার সিদ্ধান্ত নেন অজি অধিনায়ক মিচেল মার্শ। তাঁর এই সিদ্ধান্তকে সম্মান জানিয়ে শুরু থেকেই নিয়ন্ত্রণের সঙ্গে বাইশ গজে সুইংয়ের জাদু দেখাতে শুরু করেন অজি পেসাররা। হ্যাজেলউডের বাউন্সারে ব্যাটের কানায় লেগে স্লিপে ক্যাচ দিয়ে মাত্র আট রান করেই প্যাভিলিয়নে ফেরেন রোহিত শর্মা (Rohit Sharma)। সদ্য অধিনায়কত্ব হারানো রোহিতের ব্যাটকে এদিন চেনা ছন্দে দেখা যায়নি। অন্যদিকে মিচেল স্টার্কের অফ স্টাম্পের বাইরের বল কাট করার চেষ্টায় পয়েন্টে ক্যাচ দিয়ে শূন্য রানে আউট হন বিরাট কোহলি (Virat Kohli)। যখন এই দুই ব্যাটার আউট হন, তখন দলের স্কোর মাত্র ২১।

আরও পড়ুন: অস্ট্রেলিয়ার ধারালো সুইংয়ের সামনে ফ্লপ রো-কো জুটির কামব্যাক শো

এদিন রান পেল না নবনির্বাচিত অধিনায়কের ব্যাটও। মাত্র ১০ রান করে ন্যাথান এলিসের শিকার হন শুভমন গিল। ক্রিজে তখন শ্রেয়স আইয়ারের সঙ্গে অক্ষর প্যাটেল। বৃষ্টির জন্য এই সময় খেলা কিছুটা বনধ থাকে। ম্যাচ ফের শুরু হতেই শ্রেয়সকে ১১ রানে আউট করেন হ্যাজেলউড। অক্ষর প্যাটেল ৩১ রান করলেও কুনহেমানের শিকার হন তিনি। শেষদিকে ভালো খেলার চেষ্টা করলেও ৩৮ রানে ম্যাথু ওয়েনের শিকার হন তিনি। ওয়াশিংটন সুন্দরকে মাত্র ১০ রানে আউট করেন কুনহেমান। শেষদিকে আর কেউ সেভাবে ক্রিজে দাঁড়াতেই পারননি। ২৬ ওভারে ভারতের স্কোরবোর্ড থেমে যায় ১৩৬ রানে।

সব মিলিয়ে রবিবারের পারথ রো-কো জুটির প্রত্যাবর্তনের মধুর কিছু স্মৃতি তৈরি করতে ব্যর্থ। অধিনায়ক হিসেবে শুভমন গিলের প্রথম অস্ট্রেলিয়া সফরের প্রথম ম্যাচে জয়ের স্মৃতি কি তৈরি করতে পারবে টিম ইন্ডিয়া? উত্তর মিলবে হেড, মার্শদের ব্যাটিং দেখার পরই।